༄༅། །བླ་ཆེན་དཔྱལ་གྱི་གདུང་རབས་རིན་པོ་ཆེའི་ཟ་ར་ཚགས་ཞེས་བྱ་བ་དང་། གདུང་རབས་གང་གཱའི་ཆུ་རྒྱུན་གཉིས་གླེགས་བམ་གཅིག་ཏུ་བྲིས་པ་ལས། ཀུན་གསལ་མེ་ལོང་ཆེ་བ་བཅུ་ལྡན་བཞུགས་སོ། །དང་པོ། ཀླད་ཀྱི་དོན་བཤད་པ།
༄༅། །ཨོཾ་སྭཱ་སྟི་སིདྷེ། བླ་མ་དང་དཀོན་མཆོག་གསུམ་ལ་གུས་པས་ཕྱག་འཚལ་ལོ། །མི་འཇིགས་བཞི་ཡི་ཡིད་གཉིས་ཀྱི་ནི་མི་བརྫི་དེ་བཞིན་ཏིང་འཛིན་ཉིད་ཀྱིས་སྡིག་སྒྲིབ་ཞིག །སྐུ་གསུང་ཐུགས་ཀུན་ཀུན་ཐུབ་བརྟུལ་ཞུགས་ཕུལ་བྱུང་ཟུག་ངུ་དུག་ཀུན་དྲུང་ཕྱུང་ཀུན་ཏུ་བཏུལ། །དགེ་སྤེལ་བསྙེལ་མེད་ལེགས་མཁྱེན་ཡེ་ཤེས་ཆེར་བརྙེས་བདེ་ཆེན་སྟེར་བྱེད་བརྩེ་ཆེན་བདེ་གཤེགས་ཆེ།།  ཉོན་མོངས་རྟོག་བཅོམ་དོན་མཆོག་ཡོངས་རྟོགས་ཆོས་མཆོག་འཁོར་ལོ་ཡོངས་བསྐོར་མགོན་སྐྱབས་གཙོ་བོ་ཁྱོད་མཆོད་དོ། །དཔལ་ལྡན་མ་མ་གཡང་ས་ལས་རྒལ་ཆགས་པ་བག་ཆགས་སྤངས་ནའང་ཉམ་ཐག་རྣམས་ལ་ལྷག་པར་ཆགས། ། རྩལ་ལྡན་མ་མ་སྡང་བ་སྤངས་ནའང་བཏང་ན་རྩ་བར་བཅས་པ་བག་ལ་ཉལ་སྤངས་ལ། །འཕགས་མ་བསམ་རྟག་སྤངས་ནའང་ཡང་དག་ཁམས་རྣམས་རབ་འབྱམས་ཚད་མ་ཡང་དག་མཐའ་ལ་མཉམ་པར་གནས། །བདག་ཅག་རྣམས་ལ་ཕན་པ་ཤ་སྟག་རྟག་པར་མཛད་མ་མར་གད་མདངས་ལྡན་ལྷ་ལ་ནམ་ཡང་དད། ། དཔལ་རབ་རབ་མང་མང་པོའི་དགྲ་ལས་རྒྱལ་བའི་རྒྱལ་མཚན་དཔལ་ལྡན་བླ་མ་མ་ལུས་ལུས་ཅན་དཔལ། །གཞོན་ནུར་རབ་བྱུང་རྨད་བྱུང་ཡོན་ཏན་དབང་འབྱོར་གཞོན་ནུའི་ཁྱུ་མཆོག་ཆོས་འདོད་གཞོན་ནུའི་གཉེན། །ཡེ་ཤེས་ཤེས་བྱ་བྱ་བའི་གནས་ཀུན་ཀུན་མཁྱེན་ཡེ་ཤེས་བཞིན་མཁྱེན་ཡེ་ཤེས་མཆོག་གིས་ཇི་ལྟའང་མཁྱེན། །སྒོ་གསུམ་ལེགས་འགྲུས་ཤེས་རབ་དད་ལྡན་རྣམས་ཀྱི་སྟོན་པ་མཆོག་ལ་གུས་ཕྱག་འཚལ། ། འོད་གསལ་ལྷ་ལས་བབས་པ་དཔྱལ་གྱི་རིགས། ། ཆོ་འབྲང་མཆོག་གྱུར་སེ་རྩ་དམར་པོའི་རྒྱུད། ། གངས་ཅན་ཆེ་དགུས་རབ་ཏུ་བསྔགས་པ་ཡི། ། བླ་མའི་ཚོགས་རྣམས་སྤྱི་བོའི་གཙུག་ན་རྒྱལ། ། སྔ་འགྱུར་ཀུན་ལ་མཁས་པའི་སེ་རྩ་བ། ། བསྟན་པའི་གསལ་བྱེད་བསོད་ནམས་རྒྱལ་མཚན་དང་། །
མ་རིག་མུན་སེལ་ཤེས་རབ་འོད་ཟེར་ཏེ། ། སྔ་དར་ལོ་ཆེན་རྣམ་གསུམ་རྒྱལ་གྱུར་ཅིག ། མདོ་རྒྱུད་མཛོད་འཛིན་ཀུན་དགའ་རྡོ་རྗེ་དང་། ། དངོས་གྲུབ་ཀུན་མཛེས་ཀུན་དགའ་གྲགས་པ་དང་། ། སྐད་གཉིས་སྨྲ་བའི་སྐྱེག་རྩ་ལོ་ཙཱ་བ། ། བར་དར་སྒྲ་བསྒྱུར་རྣམ་གསུམ་རྒྱལ་གྱུར་ཅིག ། འཁོར་བའི་སྐྱོན་གྱིས་མ་གོས་པདྨའི་མཚན། ། མཁའ་སྤྱོད་གོ་འཕང་བརྙཻས་པའི་ཆོས་བཟང་དང་། ། ཡི་དམ་ལུང་བསྟན་ཐོབ་པའི་ཨ་མོ་གྷ། ། ཕྱི་དར་ལོ་ཆེན་རྣམ་གསུམ་རྒྱལ་གྱུར་ཅིག ། མང་ཐོས་ཙམ་གྱིས་ལུས་ཅན་སྡིག་པའི་ཚོགས་འཇོམས་ཤིང་། ། ཡིད་ལ་དྲན་ན་དང་བའི་དགའ་བ་རྒྱུན་མི་ཆད། ། མཚན་ཙམ་གྱིས་ཀྱང་སྐྱེ་དགུའི་དགེ་ལེགས་འཕེལ་བྱེད་པའི། ། བླ་ཆེན་དཔྱལ་གྱི་གདུང་རབས་བདག་གིས་འདིར་བརྗོད་བྱ། ། གང་གིས་མཛད་པ་ལེགས་སྤྱད་མེ་ཏོག་མཛེས་པ་རྣམས། ། བདག་ཡིད་གུས་པས་ལེགས་བླངས་བློ་གསལ་ལག་པ་ཡིས། ། སྙན་ངག་སྲད་བུའི་སྟར་ལ་ཕྲེང་བ་འདི། ། ཤེས་ལྡན་སྐྱེ་བོ་ཀུན་གྱི་གཙུག་རྒྱན་ལེགས་པར་བྱོས། ། ཚོགས་གཉིས་རབ་རྫོགས་འདྲེན་མཆོག་ཤཱཀྱའི་ཏོག ། དེ་སྲས་མཐུ་བོ་པཎ་ཆེན་ཤཱཀྱའི་མཚན། ། རྒྱལ་བ་གཉིས་པ་རྒྱལ་སྲས་ཆོས་བཟང་ཞབས། ། བཀའ་དྲིན་མཚུངས་མེད་བདེ་གཤེགས་པདྨོ་ཅན། ། གྲུབ་རིགས་ཀུན་གྱི་གཙུག་རྒྱན་ཉི་མ་དཔལ། ། བྱང་ཆུབ་ཐུགས་ཉིད་འབྱོངས་པའི་མཁན་ཆེན་པ། ། ཐུགས་དབང་རྒྱལ་ཚབ་ཉི་མ་རྒྱལ་མཚན་དཔལ། ། ཀུན་མཁྱེན་གཉིས་པ་རྒྱལ་བ་རིན་ཆེན་དཔལ། ། ཕན་བདེའི་འབྱུང་གནས་རྗེ་བཙུན་རིན་པོ་ཆེ། ། མཁས་བཙུན་འགྲན་ཟླ་བྲལ་བ་ཀུན་དགའི་མཚན། ། ཤེས་བྱ་ཐམས་ཅད་གཟིགས་པའི་ཀུན་མཁྱེན་པ། ། གྲུབ་པའི་དབང་ཕྱུག་ཀུན་དགའ་རྒྱ་མཚོ་དང་། ། གདུལ་བྱའི་རེ་སྐོང་ཆོས་འབྱོར་དཔལ་བཟང་ཞབས། ། འགྲོ་ཀུན་དགའ་མཛད་ཀུན་དགའ་རྒྱལ་མཚན་དང་། ། བསྟན་པའི་གསལ་བྱེད་ཐར་པའི་རྒྱལ་མཚན་དང་། ། རིན་ཆེན་ཡོན་ཏན་གཏེར་གྱུར་ཤེས་རབ་མཚན། ། མ་རིག་མུན་སེལ་འོད་སྲུང་རྒྱལ་མཚན་དང་། ། འཆམ་པའི་སྤོབས་ལྡན་རི་དབང་པ། ། མི་མཐུན་ཕྱོགས་ལས་རྒྱལ་བ་རྡོ་རྗེའི་མཚན། ། མཁས་གྲུབ་ཆེན་པོ་མཉམ་མེད་ནམ་མཁའི་མཚན། ། དུས་གསུམ་རྒྱལ་བའི་སྲས་མཆོག་ངག་དབང་གྲགས། ། དུལ་ཞིང་དགེ་ལ་བརྩོན་པའི་སངས་རྒྱས་པ། ། མཁྱེན་གཉིས་དཀྱིལ་འཁོར་རྒྱས་པའི་ངག་དབང་དཔལ། ། རྩ་རྒྱུད་བླ་མ་སྐུ་དྲིན་ཅན་རྣམས་ལ། ། སྒོ་གསུམ་གུས་པ་ཆེན་པོས་ཕྱག་འཚལ་ལོ། ། སྔོན་ནས་ཚོགས་གཉིས་གོམས་པར་གྱུར་མོད་ཀྱང་། ། འཁོར་འཁྱམས་འགྲོ་བ་དྲངས་ཕྱིར་སྣང་བརྙན་རྒྱུ། ། ཞིང་འདིར་མཛད་པའི་ཕྲེང་བ་རྒྱུན་མི་ཆད། ། ཞི་འཚོས་གདུལ་བྱ་སྐྱོང་བ་དེ་ལ་འདུད། ། ཟབ་གསལ་སྒྲ་དབྱངས་ཁྱོད་གསུང་འབྲུག་སྒྲ་ཡིས། ། རིགས་དྲུག་རང་རང་དབང་པོ་དུ་མའི་སྐད། ། རྒྱ་ཆེར་སྒྲོག་པ་བདུད་རྩིའི་ཆར་རྒྱུན་ཅན། ། བརྒྱད་ཁྲི་བཞི་སྟོང་མཛད་པ་མངའ་ལ་འདུད། ། བརྗོད་བྲལ་ཆོས་དབྱིངས་འགྱུར་བ་མེད་པའི་མཁའ། ། སྒྲིབ་གཉིས་ཆུ་འཛིན་མ་ལུས་རབ་དྭངས་ནས། ། ཡེ་ཤེས་དོན་གྱི་ནོར་བུ་གསལ་བར་བཞུགས། ། མཁྱེན་བརྩེའི་དཔལ་འབྱོར་བསམ་མི་ཁྱབ་ལ་འདུད། ། བསྟན་པའི་གཙོ་བོ་ཤཱཀྱའི་རྒྱལ་པོ་ཡིས། ། བསྟན་འཛིན་སྐྱེས་བུ་སྐར་ཚོགས་ལྟ་བུའི་དབུས། ། མཚན་མོའི་མགོན་བཞིན་ཀུན་གྱི་འགྲན་བྲལ་བ། ། འོད་གསལ་ལྷ་བབས་དཔྱལ་གྱི་གདུང་རབས་ཀྱི། ། སྐུ་གསུང་ཐུགས་ཀྱི་རྣམ་པར་ཐར་པ་མཆོག ། ལེགས་ཚོགས་མཛད་པ་ཟབ་ཡང་རྒྱ་མཚོ་ལས། ། བློ་དམན་བདག་འདྲས་གཞལ་བྱར་མ་མཆིས་ཀྱང་། ། ལུགས་མཆོག་འདི་ལ་དད་པ་སྐྱེས་པ་ཡིས། ། རབ་གུས་སློབ་མས་གསོལ་བ་བཏབ་ཕྱིར་དང་། ། སྐལ་ལྡན་འགའ་ལ་ཕན་པ་སྲིད་སྙམ་ནས། ། ཆུ་ཐིགས་ཟེགས་འཐོར་ལྟ་བུའི་ཆ་ཙམ་ཞིག ། བདག་གི་བློ་གྲོས་བུམ་པས་ལེགས་བླངས་ཏེ། ། སྒྲོ་སྐུར་རང་བཟོའི་ཉེས་སྐྱོན་ཀུན་སྤངས་ནས། ། སྐལ་ལྡན་དང་བའི་གདུང་བ་སེལ་བར་བྱེད། །གཉིས་པ། གཞུང་གི་དོན་བཤད་པ།ཀ༡ ལྷ་ནས་ལྷར་བབས་པའི་ཆེ་བ་བཤད་པ།
དེ་ལྟར་མཉམ་མེད་ཤཱཀྱའི་རྒྱལ་པོའི་གདུལ་བྱའི་ཞིང་སྤྱིར་མི་མཇེད་འཇིག་རྟེན་གྱི་ཁམས། སྒོས་འཛམ་བུའི་གླིང་ཁྱད་པར་འཕགས་པའི་ཡུལ། ཉེ་ལམ་གངས་ཅན་གྱི་ལྗོངས་འདིར། བསྟན་པ་འཛིན་ཅིང་གསལ་བར་མཛད་པའི་སྐྱེས་བུ་དམ་པ། བསྟན་པའི་གཏད་རབ་བདུན་དང་རྒྱན་དྲུག་དང་མཆོག་གཉིས་དང་གྲུབ་པ་ཐོབ་པའི་རྣལ་འབྱོར་པ་བརྒྱད་ཅུ་ལ་སོགས་པ་རྣམས་ཀྱིས་བསྟན་པའི་བྱ་བ་མང་དུ་མཛད་ཅིང་ཁྱད་པར་གངས་ཅན་གྱི་ཁྲོད་འདིར། ཆོས་རྒྱལ་མི་དབོན་རྣམ་གསུམ་གྱིས་ཆོས་ཀྱི་སྲོལ་གཏོད་པ་ནས་པཎྜི་ཏ་ཞི་བ་འཚོ་དང་གུ་རུ་རིན་པོ་ཆེ་པདྨ་འབྱུང་གནས་ལ་སོགས་པ་པཎ་གྲུབ་དང་། སཾ་བྷོ་ཊ་ལ་སོགས་པ་ནས་བཟུང་སྟེ་སད་མི་བདུན་ལ་སོགས་པ་བསྟན་པ་སྔ་དར་གྱི་ལོ་ཙཱ་དང་དབུས་གཙང་གི་མི་བཅུ་ལ་སོགས་པ་བསྟན་པ་ཕྱི་དར་གྱི་བསྟན་འཛིན་ལོ་པཎ་མཁས་གྲུབ་སྐར་ཚོགས་ལྟ་བུ་བྱོན་པའི་ནང་ནས་བླ་ཆེན་དཔྱལ་ཞེས་པ་མཚན་ཉི་ཟླ་ལྟར་ཡོངས་སུ་གྲགས་པ། ཕྱིའི་མཛད་པ་དང་ནང་གི་རྟོགས་པ་ལ་འགྲན་པའི་ཟླ་ཐམས་ཅད་དང་བྲལ་བས་མཁས་གྲུབ་རྣམས་ཀྱི་གཙུག་གི་ཅོད་པན་དུ་གྱུར་པའི་མཛད་སྤྱོད་རྒྱུན་གྱི་འཇུག་ངོགས་འདི་ལ། སྐུ་གསུང་ཐུགས་ཀྱི་ཆེ་བའི་ཡོན་ཏན་མཐའ་དག་མངའ་བ་བསམ་གྱིས་མི་ཁྱབ་ཅིང་། སར་གནས་ཀྱི་སྐྱེས་བུས་བརྗོད་ཀྱི་ལྟ་ཅི་སྨོས། སངས་རྒྱས་ཀྱི་མཛད་པ་ལ་སེམས་ཅན་གྱིས་བློས་དཔག་པར་དཀའ་ནའང་འོན་ཀྱང་ཆེ་ལོང་ཙམ་ཞིག་འདི་ལྟར་རྟོགས་པར་བྱ། དང་པོར་ལྷ་ལས་བབས་པས་རིགས་རུས་ཀྱི་ཆེ་བ་དང་གཅིག །དེ་ལྟར་ལྷ་ལས་བབས་ནས་དཔྱལ་དུ་གྲགས་ཏེ་མཚན་དོན་གྱི་ཆེ་བ་དང་གཉིས། རི་བོ་རྩེ་ལྔར་བྱོན་ནས་རྒྱ་རྒྱལ་པོ་དང་གཉེན་དུ་འབྲེལ་བས་ཆོ་འབྲང་ཞང་དབོན་གྱི་ཆེ་བ་དང་གསུམ། དེ་ལས་བོད་རྒྱལ་པོ་སྤྲུལ་པའི་ཆོས་རྒྱལ་གྱི་ཆོས་བློན་ཆེན་པོ་མཛད་པས་ན་ཁྲིམས་གཉིས་མི་དབོན་གྱི་ཆེ་བ་དང་བཞི། སྤྲུལ་པའི་ཆོས་རྒྱལ་གྱིས་དཔྱལ་དཀར་ནག་ཁྲ་གསུམ་དུ་ལུང་བསྟན་པས་ངོ་མཚར་ལུང་བསྟན་གྱི་ཆེ་བ་དང་ལྔ། ལུང་བསྟན་པ་ལས། གཅེན་དགེ་བཤེས་རྒྱལ་པོའི་མཆོད་གནས་སུ་བསྐུར་བས་རྒྱུ་རྐྱེན་རྟེན་འབྲེལ་ཁྱད་པར་འཕགས་པའི་ཆེ་བ་དང་དྲུག །དེ་ལས་ཀྱང་གསང་སྔགས་ཟབ་ལམ་རྡོ་རྗེ་ཐེག་པར་ཡང་དག་པར་ཞུགས་པས་རྒྱལ་པོའི་སྐུ་སྲུང་བ་ཡིན་པས་གྲུབ་རྟགས་ནུས་མཐུའི་ཆེ་བ་དང་བདུན། དེ་ལས་རིམ་པ་བཞིན་བྱོན་པ་རྣམས་ཀྱིས་གཙང་མྱང་རོའི་མཐིལ་དུ་ལྷ་ཁང་མང་པོ་བཞེངས་ཤིང་རྒྱ་གར་འཕགས་པའི་ཡུལ་ལ་བྱོན། དཀའ་བ་བརྒྱ་ཕྲག་དུ་མ་སྤྱད་ནས་པཎ་གྲུབ་ཚད་ལྡན་བསྟཻན་པ་ལ་གདམས་པ་ཁྱད་པར་ཅན་ཞུས། ཉམས་ལེན་མཐར་ཕྱིན་པ་མཛད་པས་སྦྱངས་པའི་ཡོན་ཏན་གྱིས་ཆེ་བ་དང་བརྒྱད། པཎ་གྲུབ་ཚད་ལྡན་བསྟཻན་པ་རྣམས་ལ། མདོ་རྒྱུད་མང་དུ་ཞུས་ཤིང་འགྱུར། ཡང་དག་པ་མཛད་ནས་ཆོས་མཁའ་འགྲོའི་ཁ་རླངས་མ་ཉམས་པ་བླངས་ཤིང་དབང་འབྱོར་པས་དམ་ཆོས་རང་འགྱུར་གྱི་ཆེ་བ་དང་དགུ །མི་མཇེད་ཞིང་དུ་སེམས་ཅན་ཆགས་པ་ནས་མཐར་འཁོར་བ་མ་སྟོངས་ཀྱི་བར་དུ་འགྲོ་བའི་དོན་མཛད་པས་ན་གདུང་རབས་རྒྱུན་མི་ཆད་པའི་ཆེ་བའམ་བསྟན་པ་ཕྱོགས་བཅུར་གསལ་བ་ཕྱོགས་ལས་རྣམ་པར་རྒྱལ་བའི་ཆེ་བ་སྟེ་བཅུ་ལས།  དེ་ལ་དང་པོ་ནི། འགྲོ་བ་ལྷ་དང་བཅས་པའི་འཇིག་རྟེན་ཐམས་ཅད་ཀྱི་སྟོན་པ༑ བསྟན་པ་རིན་པོ་ཆེའི་མངའ་བདག །ཆོས་ཀྱི་རྒྱལ་པོ་ཆེན་པོ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་མཁྱེན་བརྩེའི་ཡོན་ཏན་ཐམས་ཅད་གཅིག་ཏུ་བསྡུས་པའི་ངོ་བོ། འཇིག་རྟེན་ན་ཉི་མ་དང་ཟླ་བ་ལྟར་ཡོངས་སུ་གྲགས་པའི་ལྷ་ཆེན་ཟླ་འོད་འབར་བ་ཞེས་བྱ་བ་འདི་ཉིད། བསྐལ་བ་དཔག་ཏུ་མེད་པའི་སྔོན་རོལ་ནས། མངོན་པར་རྫོགས་པར་སངས་རྒྱས་ཟིན་མོད་ནའང་གཞན་དོན་དུ་བྱང་ཆུབ་སེམས་དཔའི་ཚུལ་བཟུང་སྟེ། འགྲོ་བ་སེམས་ཅན་གྱི་དོན་ལ་འཇུག་ཅིང་དེའང་མ་འོངས་དུས་སུ་འདོད་ཁམས་གཞན་དོན་རྒྱ་ཆེན་པོ་འབྱུང་བར་དགོངས་ནས་རྗེས་སུ་འཛིན་པའི་ཕྱིར་བསམ་གཏན་གཉིས་པའི་གནས་འོད་གསལ་ནས། བསམ་གཏན་དང་པོའི་ཚངས་ཆེན་དུ་བབས། དེ་ནས་གཞན་འཕྲུལ་དབང་བྱེད་ཀྱི་ཕོ་བྲང་རིན་པོ་ཆེ་དུ་མ་ལས་གྲུབ་པ་མཛེས་ཤིང་ཡིད་དུ་འོང་བ་མཆོག་དང་ལྡན་པར་བབས་ཏེ། ཁམས་གོང་མའི་ལྷ་བྱང་ཆུབ་སེམས་དཔའ་ཟླ་འོད་འབར་བ་ཞེས་བྱ་བར་མཚན་བསྔགས་ཏེ། གཟུགས་བཟང་ཞིང་ལྟ་ན་སྡུག་པ་ཁ་དོག་བཟང་པོ་རྒྱས་པ། མཆོག་དང་ལྡན་པ་བདུད་ཀྱི་རིགས་ལས་ཐ་དད་པ་རྣམ་པར་དཀར་བ། བསོད་ནམས་ཀྱི་མཐུ་བསམ་གྱིས་མི་ཁྱབ་པ་དང་ལྡན་པ། ཤེས་རབ་དང་སྙིང་རྗེའི་བདག་ཉིད་ཅན་དེ་ལ། ལྷའི་གྲོགས་པོ་རྣམས་དང་ཤུགས་ཀྱིས་འདུད་པར་བྱེད་ཅིང་། ཇི་སྐད་དུ། བསོད་ནམས་དཀར་བ་ཕྱོགས་ཀྱི་ཟླ་བ་གང་། ། དཔལ་འབྱོར་ཀུན་ཏུ་རྒྱས་བྱེད་འོད་འབར་ཞིང་། ། ཡོངས་སུ་གྲགས་པའི་རིན་ཆེན་ཆུ་ཤེལ་བརླན། ། ལྷ་ཆེན་ཟླ་འོད་འབར་བ་གང་དེ་རྒྱལ། །ཞེས་གྲགས་པ་དེ་ཉིད་ཀྱིས་ཕྱ་ཡེ་ལེ་ཁྱབ་པའི་བུ་མོ་ཕྱ་ཟ་ཉི་ཁྲོ་མ་ཁབ་ཏུ་བཞེས་ཤིང་འདོད་ཡོན་དུ་མ་ལ་ལོངས་སྤྱོད་ཅིང་རྩེ་དགའ་ཉམས་སུ་མྱོང་བ་ན་སྤྱན་ཆེར་གྱིས་གཟིགས་པ་ལས། འདོད་པའི་བདེ་བ་ཉམས་སུ་མྱོང་སྟེ་ལྷ་སྲས་ཉི་འོད་ཅེས་པ་འཁྲུངས་ཏེ་དེས་འཕྲུལ་དགའི་གཞལ་མེད་ཁང་ཆེན་པོར་བཀོད་པ་མཐའ་ཡས་པ་དང་ལྡན་པར་བབས་ཏེ། དགེ་བའི་ཆོས་ལ་སེམས་མ་གཡོས་པར་གནས་ཤིང་བསོད་ནམས་ཀྱི་མཐུ་སྨིན་པས་རང་གི་སྤྲུལ་པའི་འདོད་ཡོན་དུ་མ་ལ་ལོངས་སྤྱོད་དེ། ཇི་སྐད་དུ།  གཞན་འབྱོར་ཟིལ་གནོན་ཉི་མས་སྐར་མ་བཞིན། ། རང་འབྱོར་ཀུན་སྩོལ་ནོར་བུས་ཀླུ་དབང་བཞིན། ། རྒྱུད་པ་སེལ་བྱེད་འོད་ཀྱི་མུན་པ་བཞིན། ། ལྷ་ཆེན་ཉི་འོད་འབར་བ་རྒྱལ་གྱུར་ཅིག །ཅེས་པ་འདི་ཉིད་ཀྱིས། ལྷ་གྲགས་ཟོན་གཡག་གི་བུ་མོ་ཐང་ཐང་མའམ་བདུད་བསྐོས་རྗེའི་བུ་མོ་བདུད་མོ་ཟ་ཆུ་རིས་མ་ཁབ་ཏུ་བཞེས་པ་ལས། འཛུམ་པ་དང་བཞད་པའི་བདེ་བ་ཉམས་སུ་མྱོང་སྟེ། ལྷ་སྲས་དཀར་མདངས་ཞེས་པ་འཁྲུངས་ནས། དེའི་དགའ་ལྡན་གྱི་ཕོ་བྲང་ཡིད་དུ་འོང་བ་རུ་བབས་ཏེ། ཆོས་ཀྱི་སྒོ་དུ་མ་ལ་དབང་བསྒྱུར་ཅིང་བདེ་བར་གནས་པ་ན། ཇི་སྐད་དུ།  དྭངས་པའང་མཁའ་ལ་རྒྱུ་སྐར་བཀྲ་བ་བཞིན། ། མདངས་ལྡན་སྐུ་ལ་རིན་ཆེན་རྒྱན་བཀྲ་བཞིན། ། ལེགས་སྒྲའི་གསུང་དང་ཡོན་ཏན་རྒྱན་བཀྲའི་ཐུགས། ། གཟི་ཆེན་སྐར་མདངས་རྒྱལ་པོ་རྒྱལ་གྱུར་ཅིག །ཅེས་པ་འདི་ཉིད་ཀྱིས་བཙན་ཤུ་བོ་ལག་རིང་གི་བུ་མོ་བཙན་ལྕམ་སྒྲོན་མ་ཁབ་ཏུ་བཞེས་པ་ལས། ལག་འཆང་གི་བདེ་བ་ཉམས་སུ་མྱོང་སྟེ་ལྷ་སྲས་མ་འོད་སྲུང་འཁྲུངས་ཏེ། དེས་མཐའ་བྲལ་གྱི་གཞལ་ཡས་ཁང་མཛེས་པར་བབས་པ་ལས་ཞེས་པ་འདི་ཉིད་ཀྱིས་རྨུ་ཉེར་རྒྱལ་གྱི་བུ་མོ་རྨུ་ཟ་ཁྲི་བཙུན་མ་ཁབ་ཏུ་བཞེས་པ་ལས། འཁྱུད་པའི་ཚུལ་གྱིས་བདེ་བ་ཉམས་སུ་མྱོང་བ་ལས། ལྷ་སྲས་ཁྲི་འོད་ཅེས་པ་འཁྲུངས་ཏེ། དེས་སུམ་ཅུ་རྩ་གསུམ་གྱིས་གཞལ་ཡས་ཁང་མཆོག་དང་ལྡན་པར་བབས་ཏེ། ཇི་སྐད་དུ།  མཆོད་སྦྱིན་ཁྲི་ཕྲག་ཁྲི་ཡི་རབ་བསྒྲུབས་པས། ། དགེ་བདེ་ཁྲི་ཕྲག་ཁྲི་ལ་ལོངས་སྤྱོད་ཅིང་། ། ལྷ་ཚོགས་ཁྲི་ཕྲག་ཁྲི་ཡི་གཙོ་གྱུར་པ། ། ལྷ་དབང་ཁྲི་འོད་ཅེས་བྱར་རྒྱལ་གྱུར་ཅིག །ཅེས་པ་འདི་ཉིད་ཀྱིས་སྲིན་པོ་ཁྲག་མེད་ཀྱི་བུ་མོ་སྲིན་ཟ་སྔོན་མོ་ཁབ་ཏུ་བཞེས་པ་ལས་འཁྱུད་ཅིང་སྦྱོར་རླུང་ཡང་མི་རྒྱུ་བའི་ཚུ